
KRETINGOS RAJONO SAVIVALDYBĖS tAryBA



	SPRENDIMAS

	DĖL INVESTICIJŲ PRITRAUKIMO IR VERSLO SKATINIMO KRETINGOS RAJONE TVARKOS APRAŠO PATVIRTINIMO

	

	2013 m. rugpjūčio 29 d. Nr. T2-208
Kretinga


Vadovaudamasi Lietuvos Respublikos vietos savivaldos įstatymo (Žin.,1994, Nr. 55-1049; 2008, Nr. 113-4290;) 16 straipsnio 2 dalies 18 punktu, Lietuvos Respublikos nekilnojamojo turto mokesčio įstatymo (Žin., 2005, Nr. 76-2741) 7 straipsnio 5 dalimi, Lietuvos Respublikos žemės mokesčio įstatymo (Žin., 1992, Nr. 21-612) 7 straipsniu ir Lietuvos Respublikos Vyriausybės 2002 m. lapkričio 19 d. nutarimo Nr. 1798 ,,Dėl nuomos mokesčio už valstybinę žemę“ (Žin., 2002, Nr. 112-4993; 2008, Nr. 107-4097) 1.8. punktu, Kretingos rajono savivaldybės taryba  n u s p r e n d ž i a  
Patvirtinti Investicijų pritraukimo ir verslo skatinimo Kretingos rajone tvarkos aprašą (pridedama).

Savivaldybės meras


                   
                           Juozas Mažeika
Darius Martinkus
2013-08-29

      PATVIRTINTA

                               Kretingos rajono savivaldybės tarybos              

        2013 m. rugpjūčio 29 d. sprendimu Nr. T2-208...............
INVESTICIJŲ PRITRAUKIMO IR VERSLO SKATINIMO KRETINGOS RAJONE TVARKOS APRAŠAS

I. BENDROSIOS NUOSTATOS
1. Investicijų pritraukimo ir verslo skatinimo Kretingos rajone teikimo tvarkos aprašas (toliau – Tvarkos aprašas) nustato mokesčių lengvatų teikimo verslo subjektams Kretingos rajono savivaldybėje tvarką. Mokesčių lengvatos verslo subjektams taikomos siekiant skatinti naujų darbo vietų kūrimą, verslo plėtrą ir investicijų pritraukimą į Kretingos rajoną. Tvarkos aprašas parengtas vadovaujantis Lietuvos Respublikos vietos savivaldos įstatymo ( Žin.,1994, Nr. 55-1049; 2008, Nr. 113-4290;) 16 straipsnio 2 dalies 18 punktu, Lietuvos Respublikos nekilnojamojo turto mokesčio įstatymo (Žin., 2005, Nr. 76-2741) 7 straipsnio 5 dalimi, Lietuvos Respublikos žemės mokesčio įstatymo (Žin., 1992, Nr. 21-612) 7 straipsniu ir Lietuvos Respublikos Vyriausybės 2002 m. lapkričio 19 d. nutarimo Nr. 1798 ,,Dėl nuomos mokesčio už valstybinę žemę“ (Žin., 2002, Nr. 112-4993; 2008, Nr. 107-4097) 1.8. punktu. 

2. Vadovaudamasi Lietuvos Respublikos vietos savivaldos įstatymo 16 straipsnio 2 dalies 18 punkto nuostatomis, Kretingos rajono savivaldybės (toliau – Savivaldybė) taryba gali priimti sprendimus teikti šių mokesčių lengvatas:
2.1. žemės; 

2.2. nuomos už valstybinę žemę (ne žemės ūkio veiklai);

2.3. nekilnojamojo turto. 

3. Prašymus dėl mokesčių lengvatų suteikimo gali teikti šie verslo subjektai:

3.1. vidutinės, mažos ir labai mažos įmonės, apibrėžtos Lietuvos Respublikos smulkaus ir vidutinio verslo plėtros įstatyme;
3.2. investuotojai, apibrėžti Lietuvos Respublikos investicijų įstatyme, kurie mokesčius moka į Kretingos rajono savivaldybės biudžetą. 
4. Informaciją, konsultacijas ir kitą pagalbą verslo plėtros klausimais teikia Savivaldybės administracijos Strateginio planavimo ir investicijų skyrius. 
II. MOKESČIŲ LENGVATŲ TEIKIMO SĄLYGOS IR REIKALAVIMAI

5. Žemės, valstybinės žemės nuomos ir nekilnojamojo turto mokesčių lengvatos gali būti taikomos verslo subjektams, Savivaldybės teritorijoje nuosavybės teise turintiems žemės ir kito nekilnojamojo turto arba nuomojantiems valstybinę žemę (ne žemės ūkio veiklai). 

6. Verslo subjektams, kuriems per paskutinius trejus kalendorinius metus Savivaldybės taryba nebuvo suteikusi mokesčių lengvatų, paskutinio mokestinio laikotarpio (pagal mokesčio deklaracijos duomenis) mokesčių lengvatos gali būti suteikiamos:
6.1. vienerius metus mokestinė lengvata iki 100 proc. mokamų mokesčių naujai įsteigtam verslui (įmonė turi būti įregistruota ne anksčiau kaip 3 metai iki prašymo pateikimo datos), investavusiam į savo veiklą daugiau kaip 50 tūkst. Lt ir sukūrusiam ne mažiau kaip 3 darbo vietas;
6.2. jei verslo subjektas per praėjusius kalendorinius metus yra investavęs į savo veiklą Savivaldybės teritorijoje ir sukūręs naujų nuolatinių darbo vietų (naujomis darbo vietomis nelaikomos darbo vietos, atsiradusios jas perkeliant iš kitų įmonių, filialų juos reorganizuojant ar pertvarkant), galima taikyti šias mokesčių lengvatas:

6.2.1. vienerius metus taikyti mokestinę lengvatą iki 50 proc. mokamų mokesčių, jeigu yra sukūręs nuo 20 iki 50 darbo vietų ir investavęs į verslo plėtrą daugiau kaip 100 tūkst. Lt;

6.2.2. vienerius metus taikyti mokestinę lengvatą nuo 51 iki 100 proc. mokamų mokesčių, jeigu yra sukūręs 51 ir daugiau darbo vietų ir investavęs į verslo plėtrą daugiau kaip 100 tūkst. Lt;
6.2.3. dvejus metus (po pirmų lengvatos suteikimo metų pateikus pakartotinį lengvatos prašymą) taikyti mokestinę lengvatą nuo 51 iki 100 proc. mokamų mokesčių, jeigu išlieka 51 ir daugiau nuolatinių darbo vietų ir investuota į verslo plėtrą daugiau kaip 500 tūkst. Lt;

6.2.4. trejus metus (po pirmų ir antrų lengvatos suteikimo metų pateikus pakartotinį lengvatos prašymą) taikyti mokestinę lengvatą nuo 51 iki 100 proc. mokamų mokesčių, jeigu išlieka51 ir daugiau nuolatinių darbo vietų ir investuota į verslo plėtrą daugiau kaip 1 mln. Lt;

6.3. Vienerius metus taikyti mokestinę lengvatą nuo 50 iki 100 proc. mokamų mokesčių, jei verslo subjektas investavo į Savivaldybės teritorijos tvarkymą arba infrastruktūrą ne mažiau kaip 100 tūkst. Lt, kai sutvarkyta teritorija arba sukurta (atnaujinta) infrastruktūra yra valstybinio ar Savivaldybės fondo žemėje ir neįeina į verslo subjekto valdas, o sutvarkymas atliktas pagal specialius architektūros ir teritorijos tvarkymo reikalavimus ir yra pripažintas tinkamu naudoti. 

7. Mokesčių lengvatos verslo subjektams nesuteikiamos, jeigu:

7.1. turi mokestinių įsiskolinimų valstybės ir (arba) Savivaldybės biudžetams bei Socialinio draudimo fondui, išskyrus paskutinio deklaruojamojo laikotarpio mokesčių nepriemoką, dėl kurios kreipiasi lengvatos, ir tais atvejais, kai mokesčių, delspinigių, baudų mokėjimas atidėtas Lietuvos Respublikos teisės aktų nustatyta tvarka arba dėl šių mokesčių, delspinigių, baudų mokėjimo vyksta mokestinis ginčas; 

7.2. per trejus paskutinius metus yra pasinaudojęs valstybės pagalba, kurios dydis, įvertinus ir naujai teikiamą lengvatą, viršija de minimis valstybės pagalbai nustatytą maksimalų dydį, išskyrus juridinius asmenis, Lietuvos Respublikos labdaros ir paramos įstatymo (Žin., 1993, Nr. 21-506; 2000, Nr. 61-1818) nustatyta tvarka gavusius paramos gavėjo statusą;

7.3. yra bankrutuojantis, likviduojamas ar restruktūrizuojamas;

7.4. dvejų paskutiniųjų metų laikotarpiu yra pažeidęs anksčiau pasirašytas su Savivaldybe sutartis bei išduotų leidimų (licencijų) vykdymo sąlygas arba vyksta teisminiai procesai dėl jų vykdymo;
7.5. nuosavybės, nuomos ar kita teise valdomuose pastatuose, statiniuose ar žemės sklypuose Savivaldybės teritorijoje, buvo (ar yra) vykdoma veikla pažeidžiant Lietuvos Respublikos administracinių teisės pažeidimų kodekso 5 straipsnyje nurodytas taisykles ir Statybos įstatymo nuostatas, o tuos pažeidimus padarę asmenys buvo bausti administracine tvarka.

8. Verslo subjektams, pateikus prašymą dėl žemės, valstybinės žemės nuomos ar nekilnojamojo turto mokesčio lengvatos, lengvata gali būti teikiama tik tam žemės sklypui ar pastatui, kuriame vykdoma verslo subjekto veikla.

9. Žemės nuomos mokesčio lengvata nesuteikiama verslo subjektams, kurie nėra sudarę valstybinės žemės nuomos sutarčių.

III. PRAŠYMŲ PATEIKIMAS

10. Prašymus suteikti mokesčių lengvatas priima ir registruoja Savivaldybės administracija.

11. Verslo subjektai, prašantys suteikti mokesčių lengvatas pagal tvarkos aprašo 6 punktą, turi pateikti:

11.1. motyvuotą prašymą, kuriame nurodomi duomenys apie verslo subjektą, jo vykdomą veiklą, dokumentus, įrodančius įvykdytą investiciją Savivaldybės teritorijoje, sukurtų darbo vietų skaičių, informaciją apie neterminuotas darbo sutartis bei mokesčio, kurio lengvatos prašoma suteikti, rūšį ir sumą; 

11.2. atitinkamų mokesčių, kurių lengvatų prašoma suteikti, tinkamai patvirtintas  deklaracijų kopijas;

11.3. nuosavybės teisę į žemę, pastatus ir kitus statinius patvirtinančius dokumentus, valstybinės žemės nuomos sutarties kopiją;
11.4. pažymas iš Valstybinės mokesčių inspekcijos ir Socialinio draudimo fondo valdybos teritorinių skyrių apie atsiskaitymą su valstybės ir Savivaldybės biudžetais bei fondais (pažymos turi būti išduotos ne anksčiau kaip likus 30 dienų iki prašymo pateikimo datos);
11.5. Valstybinio socialinio draudimo fondo Kretingos skyriaus pažymą apie įmonėje dirbančių darbuotojų skaičių už  praėjusius kalendorinius metus pagal ketvirčius;
11.6. kitus papildomus dokumentus ir informaciją, Savivaldybės administracijai pareikalavus.
IV. PRAŠYMŲ NAGRINĖJIMAS IR SVARSTYMAS

12. Gautus verslo subjektų prašymus su papildoma medžiaga dėl mokesčių lengvatų suteikimo nagrinėja Savivaldybės administracijos direktoriaus sudaryta Komisija verslo subjektų mokesčių lengvatų prašymams nagrinėti ir išvadoms bei pasiūlymams teikti (toliau – Komisija).

13. Savivaldybės administracijos Ekonomikos ir biudžeto skyrius gautus ir registruotus verslo subjektų prašymus perduoda svarstyti Komisijai.

14. Komisijai nustačius, kad verslo subjektų prašymas suteikti mokesčio lengvatą neatitinka šiame tvarkos apraše patvirtintų kriterijų, prašymas Savivaldybės tarybai svarstyti neteikiamas. Informaciją verslo subjektui apie prašymo netenkinimą parengia Ekonomikos ir biudžeto skyrius.
15. Savivaldybės tarybos sprendimo projektą dėl mokesčių lengvatų suteikimo (nesuteikimo) rengia ir teikia Tarybai svarstyti Ekonomikos ir biudžeto skyrius, atsižvelgdamas į Komisijos nutarimą.

16. Savivaldybės administracijos Ekonomikos ir biudžeto skyrius rengia informaciją pareiškėjams apie Savivaldybės tarybos priimtą sprendimą dėl mokesčių lengvatų suteikimo (nesuteikimo).
V. MOKESČIO LENGVATOS PANAIKINIMAS

17. Jei paaiškėja, kad verslo subjektas pateikė neteisingus duomenis, kurie nulėmė nepagrįstą sprendimo dėl mokesčių lengvatų teikimo priėmimą, Savivaldybės tarybos sprendimas dėl mokesčio lengvatos suteikimo panaikinamas Tarybos sprendimu. 

VI. BAIGIAMOSIOS NUOSTATOS

18. Savivaldybės tarybos sprendimai dėl mokesčių lengvatų teikimo ar panaikinimo pateikiami (išsiunčiami) mokesčio mokėtojui (pareiškėjui), Klaipėdos apskrities valstybinės mokesčių inspekcijos Mokestinių prievolių departamento rajonų ir miestų mokesčių mokėtojų skyriaus Kretingos poskyriui ir Savivaldybės administracijos Ekonomikos ir biudžeto skyriui. 
19. Šis Tvarkos aprašas gali būti keičiamas ir galioja tol, kol bus priimti ir įsigalios kiti teisės aktai, draudžiantys teikti tokio pobūdžio pagalbą.
20. Už šio Tvarkos aprašo vykdymą atsakinga Savivaldybės administracija.

__________________________










